A BIZOTTSÁG 1522/2005/EK RENDELETE
(2005. szeptember 20.)
a magyar intervenciós hivatal birtokában lévő árpa kivitelére vonatkozó folyamatos pályázati felhívás tárgyát képező mennyiség tekintetében az 1384/2005/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EGK tanácsi rendeletre (1) és különösen annak 6. cikkére,
mivel:
(1)
Az 1384/2005/EK bizottsági rendelet (2) folyamatos pályázati eljárást nyitott meg a magyar intervenciós hivatal birtokában levő 94 608 tonna árpa kivitelére.
(2)
A 923/2005/EK bizottsági rendelet (3) értelmében a magyar intervenciós hivatal kötelezettséget vállalt arra, hogy 40 000 tonna árpát a portugál intervenciós hivatal rendelkezésére bocsát a portugáliai takarmányhiány miatt. A fent említett kötelezettségvállalás következtében ennek a mennyiségnek egy része már nem áll rendelkezésre kivitel céljára. Következésképpen Magyarország tájékoztatta a Bizottságot, hogy intervenciós hivatala a kivitelre irányuló árpa pályázaton meghirdetett mennyisége tekintetében módosítási eljárást szándékozik kezdeményezni. Tekintettel erre a kérésre, a rendelkezésre álló mennyiségre és a piac jelenlegi állapotára, helyénvaló az 1384/2005/EK rendelet által megnyitott folyamatos pályázati eljárás tárgyát képező maximális mennyiséget módosítani.
(3)
Következésképpen módosítani kell az 1384/2005/EK rendeletet.
(4)
Az e rendeletben meghatározott intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1384/2005/EK rendelet 2. cikke helyébe a következő szöveg lép:
„2. cikk
A pályázati felhívás 60 323 tonna árpa maximális mennyiségére vonatkozik Albánia, az Amerikai Egyesült Államok, Bosznia és Hercegovina, Bulgária, Horvátország, Kanada, Liechtenstein, Macedónia Volt Jugoszláv Köztársaság, Mexikó, Románia, Svájc, valamint Szerbia és Montenegró (4) kivételével harmadik országokba irányuló kivitelre.
2. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. szeptember 20-án.